รัฐบาลไทย-ข่าวทำเนียบรัฐบาล-วธ.ทำเอ็มโอยูกับก.ดิจิทัลฯพัฒนาบุคลากรสศร.ออกแบบ“บิ๊กดาต้าด้านศิลปวัฒนธรรมร่วมสมัย”
วันศุกร์ที่ 5 มีนาคม 2564
วธ.ทําเอ็มโอยูกับก.ดิจิทัลฯพัฒนาบุคลากรสศร.ออกแบบ“บิ๊กดาต้าด้านศิลปวัฒนธรรมร่วมสมัย”
วธ.ทําเอ็มโอยูกับก.ดิจิทัลฯพัฒนาบุคลากรสศร.ออกแบบ“บิ๊กดาต้าด้านศิลปวัฒนธรรมร่วมสมัย” หนุนเป็นคลังความรู้ให้นักศึกษา-ประชาชนมาค้นคว้านําไปต่อยอดสู่เศรษฐกิจสร้างสรรค์ พัฒนาผลงานเพิ่มมูลค่า
วันที่ 5 มีนาคม 2564 ที่ศูนย์ประชุมกระทรวงวัฒนธรรม ชั้น 8 นายอิทธิพล คุณปลื้ม รัฐมนตรีว่าการกระทรวงวัฒนธรรม(รมว.วธ.)และรักษาการรัฐมนตรีว่าการกระทรวงดิจิทัลเพื่อเศรษฐกิจและสังคม เป็นประธานในพิธีลงนามบันทึกข้อตกลงความร่วมมือ(MOU)ว่าด้วยการส่งเสริมการพัฒนาบุคลากรด้านการใช้ประโยชน์ข้อมูลขนาดใหญ่ระหว่างสํานักงานศิลปวัฒนธรรมร่วมสมัย(สศร.) กระทรวงวัฒนธรรมกับสํานักงานส่งเสริมเศรษฐกิจดิจิทัลโดยสถาบันส่งเสริมการวิเคราะห์และบริหารข้อมูลขนาดใหญ่ภาครัฐ กระทรวงดิจิทัลเพื่อเศรษฐกิจและสังคม มีนางสาววิมลลักษณ์ ชูชาติ ผู้อํานวยการสํานักงานศิลปวัฒนธรรมร่วมสมัย และนางสาวธีรณี อจลากุล ผู้อํานวยการสถาบันส่งเสริมการวิเคราะห์และบริหารข้อมูลขนาดใหญ่ภาครัฐ เป็นตัวแทนของทั้งสองหน่วยงานในการลงนามบันทึกข้อตกลงดังกล่าว โดยมีนางยุพา ทวีวัฒนะกิจบวร ปลัดกระทรวงวัฒนธรรม นางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคมและผู้บริหารทั้งสองกระทรวง ร่วมเป็นสักขีพยาน
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า รัฐบาลมีนโยบายไทยแลนด์ 4.0 และยุทธศาสตร์ชาติ 20 ปีได้กําหนดยุทธศาสตร์ที่ 2 ด้านการสร้างความสามารถในการแข่งขันและยุทธศาสตร์ที่ 3 ด้านการพัฒนาและเสริมสร้างศักยภาพมนุษย์ และได้ให้แต่ละกระทรวงจัดทําศูนย์ข้อมูลขนาดใหญ่(Big Data) เพื่อให้บริการประชาชนในเรื่องการนําข้อมูลภาครัฐไปใช้ประโยชน์ด้านต่างๆ ซึ่งการลงนามบันทึกข้อตกลงความร่วมมือระหว่างสํานักงานศิลปวัฒนธรรมร่วมสมัยและสํานักงานส่งเสริมเศรษฐกิจดิจิทัลครั้งนี้เป็นการ บูรณาการความร่วมมือเพื่อตอบสนองต่อนโยบายรัฐบาลในการพัฒนาทรัพยากรมนุษย์ให้เกิดประโยชน์สูงสุดและเพิ่มประสิทธิภาพในการให้บริการประชาชน
รัฐมนตรีว่าการกระทรวงวัฒนธรรม กล่าวอีกว่า สําหรับบันทึกข้อตกลงความร่วมมือ(MOU)ของทั้งสองหน่วยงานครั้งนี้ได้มีความร่วมมือใน 2 ด้าน ได้แก่ 1.การแลกเปลี่ยนข้อมูล การให้คําปรึกษาแนะนําหรือการศึกษาดูงาน ทั้งสองฝ่ายจะร่วมกันจัดให้มีกิจกรรมแลกเปลี่ยนประสบการณ์ ข้อมูลความรู้ การให้คําปรึกษาแนะนําและการให้ความเห็นในเรื่องการออกแบบระบบสารสนเทศ(Data Platform)และให้คําปรึกษาในการจัดเตรียมโครงสร้างสารเทศพื้นฐานเพื่อรองรับการใช้ประโยชน์ข้อมูลขนาดใหญ่ รวมทั้งการให้คําปรึกษาในการกํากับดูแลข้อมูลที่เป็นระบบและได้มาตรฐานและ2.การพัฒนาบุคลากรทั้งสองฝ่ายจะร่วมกันจัดให้มีการศึกษาหรือฝึกอบรมในด้านการขับเคลื่อนนโยบายและยุทธศาสตร์ด้วยข้อมูล วิศวกรรมข้อมูล วิทยาการข้อมูลและการจัดข้อมูลให้เหมาะกับมุมมองการวิเคราะห์ให้แก่บุคลากรที่เกี่ยวข้อง อย่างไรก็ตาม ทั้งสองหน่วยงานจะดําเนินการตามบันทึกข้อตกลงความร่วมมือนี้อย่างต่อเนื่อง
นายอิทธิพล กล่าวด้วยว่า ความร่วมมือในครั้งนี้จะทําให้บุคลากรของสศร.ได้รับการพัฒนาทักษะและความรู้ในการออกแบบระบบสารสนเทศ วิเคราะห์ข้อมูลและพัฒนาระบบบริหารจัดการศูนย์ข้อมูลขนาดใหญ่ (Big Data)ด้านศิลปวัฒนธรรมร่วมสมัยสาขาต่างๆ เช่น ข้อมูลเกี่ยวกับองค์ความรู้ ศิลปินและผลงานและมีการเชื่อมโยงข้อมูลกับศิลปิน ผู้เชี่ยวชาญ นิสิต นักศึกษาและเครือข่ายศิลปวัฒนธรรมร่วมสมัย ทั้งนี้ เมื่อนิสิต นักศึกษาและประชาชนเข้ามาสืบค้นข้อมูลในคลังข้อมูลนี้ จะสามารถนําความรู้ไปต่อยอดสู่เศรษฐกิจสร้างสรรค์และพัฒนาผลงานเพิ่มมูลค่าทางเศรษฐกิจ ช่วยสร้างรายได้ให้แก่ประชาชน ชุมชนและประเทศ ซึ่งเรื่องนี้เป็นหนึ่งในนโยบายหลักของวธ. ขณะเดียวกันวธ.ได้เปิดพื้นที่ให้แก่ศิลปิน ประชาชน นิสิต นักศึกษาและกลุ่มเครือข่ายศิลปวัฒนธรรมร่วมสมัยนําผลงานมาจัดแสดงได้ที่หอศิลป์ร่วมสมัยราชดําเนินและหอศิลป์แห่งชาติ รัชดาภิเษกที่คาดว่าจะเปิดในปี 2565 ด้วย